Diari Oficial de la Generalitat Valenciana


Sumari del DOGV 4146, del 12-12-2001 (2001/11458)

ORDRE de 26 de novembre de 2001, de la Conselleria de Benestar Social, per la qual es regulen i convoquen ajudes dirigides al sosteniment dels distints programes i serveis especialitzats d'intervenció i d'atenció a famílies, menors i adopció, per a l'exercici corresponent a l'any 2002.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4146

Data del DOGV
:   12-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/11602


Data del document
:   26-11-2001

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * adopció
    * jurisdicció de menors
    * ajuda pública
    * suport econòmic
    * servei social
    * família
    * delinqüència juvenil

ORDRE de 26 de novembre de 2001, de la Conselleria de Benestar Social, per la qual es regulen i convoquen ajudes dirigides al sosteniment dels distints programes i serveis especialitzats d'intervenció i d'atenció a famílies, menors i adopció, per a l'exercici corresponent a l'any 2002. [2001/11747]
  
La Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'àmbit de la Comunitat Valenciana, inclou, dins de les responsabilitats de la Generalitat Valenciana, la de donar resposta a diferents problemes socials per mitjà de l'aportació dels recursos financers, tècnics, humans i organitzatius necessaris.
  
En el marc d'aquesta Llei, la Generalitat Valenciana té entre els seus objectius garantir l'atenció integral de la família i dels elements humans que la formen, en especial dels menors en situació de desprotecció, atenent a tots aquells problemes que puguen incidir en el seu benestar, prevenint-los o esmenant-los. Les entitats locals hauran d'assumir l'atenció de les necessitats bàsiques i de la programació de totes aquelles activitats que desenvolupen en el seu àmbit dirigides a la prevenció de situacions de risc i d'intervenció familiar. Corresponent a les entitats publiques i privades d'integració familiar la realització d'activitats de suport, guarda i mediació.
  
De manera concreta a la Conselleria de Benestar Social li correspon fomentar les actuacions tendents a la protecció i a la promoció de l'estructura familiar, com a nucli natural i fonamental que és de la societat, amb l'objectiu social d'afavorir el desenvolupament harmònic de tots els seus membres; les actuacions tendents a l'adopció de mesures preventives i protectores que garantisquen l'assistència dels menors en situació de risc i desemparament, així com l'execució de les mesures judicials que puguen imposar-se a menors; i les actuacions tendents al desplegament dels programes per a la promoció de l'adopció internacional.
  
Aquestes competències evidencien la necessitat, cada vegada major, de fomentar aquells recursos en el sector de la família i de la infància, que permeten la implantació de programes i serveis, així com equips interdisciplinars, de contingut tècnic i professional especialitzat, que recolzen el treball dels equips municipals de serveis socials, o que gestionen integrament i directament un programa específic, conformant així serveis integrats d'atenció familiar.
  
Per això i a través d'aquesta ordre es convoquen ajudes i subvencions destinades a l'atenció integral de la família, de la infància en situació de risc, desemparament i inadaptació social, així com programes que afavorisquen i milloren el desenvolupament de les adopcions internacionals.
  
En virtut d'això i fent ús de les facultats que em confereix l'article 47.11 del text refós de la Llei d'Hisenda Pública de la Generalitat Valenciana i el Decret 138/2000, de 12 de setembre del 2000, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Títol I
  
Ajudes i subvencions
  
Article 1. Objecte
  
És objecte d'aquesta ordre, regular i convocar ajudes per a l'any 2002, dirigides al sosteniment dels programes i dels serveis d'atenció especialitzada a família, menor i adopcions, que a continuació s'indiquen:
  
a) Programes i serveis especialitzats i integrals de suport i atenció a famílies desfavorides i en situació de risc social (capítol I).
  
b) Programes especialitzats de suport a famílies monoparentals (capítol II).
  
c) Programes especialitzats de suport a famílies en el si de les quals es produeix violència (capítol III).
  
d) Programes i serveis d'orientació i mediació familiar (capítol IV).
  
e) Programes de punts de trobada (capítol V).
  
f) Programes especialitzats d'atenció a la família i als menors (capítol VI).
  
g) Programes i serveis d'acolliment familiar de menors (capítol VII).
  
h) Programes i serveis per a la promoció de l'adopció (capítol VIII).
  
i) Programes i serveis d'atenció a menors i joves amb mesures judicials al medi obert (capítol IX).
  
Article 2. Tipologia de les ajudes
  
1. Aquestes ajudes podran ser de dos tipus:
  
a) Ajudes per al pagament dels salaris i de la seguretat social dels professionals que depenen directament de l'entitat sol·licitant, intervenen en els distints programes i serveis prevists en l'àmbit d'aquesta ordre.
  
b) Ajudes per al manteniment dels programes previstos en aquesta ordre, podent incloure-hi totes les despeses necessàries per a la seua realització, exclosos les despeses de personal. No obstant l'anterior, s'inclouran dins del concepte de manteniment totes les despeses derivades de la contractació externa a altres entitats o empreses dels programes realitzats.
  
2. En el marc d'aquestes ajudes es podran subvencionar programes específics que siguen realitzats dins de centres, tant destinats als seus residents, com a les seues famílies. Aquesta ajuda no suposarà, en cap cas, la subvenció del centre, encara que puguen imputar-se com a justificació les despeses ocasionades pel desplegament del programa.
  
Article 3. Requisits generals de les entitats sol·licitants
  
Per tal de percebre aquestes ajudes les entitats i cooperatives hauran d'estar inscrites en el registre d'entitats, centres i serveis de la Conselleria de Benestar, o bé sol·licitar-lo abans que s'efectue la resolució respecte de la sol·licitud de l'ajuda i l'esmentada inscripció es produïsca en l'exercici per al qual es concedeix l'ajuda. No obstant això, en aquest últim cas, la Direcció Territorial de Benestar Social indicarà, en la plantilla tècnica d'estudi, si les finalitats d'actuació de l'entitat sol·licitant s'adeqüen a l'àmbit de la subvenció sol·licitada. La falta d'adequació suposarà la denegació de l'ajuda sol·licitada. Les corporacions locals s'entenen registrades d'ofici.
  
Article 4. Prioritats
  
1. Tindran caràcter prioritari per a la concessió de les ajudes respecte d'altres programes els següents:
  
1.1. De manera general:
  
a) Els subvencionats en exercicis anteriors, que siga convenient la seua continuïtat pel seu interés social.
  
b) Els que potencien la integració sociolaboral a beneficiaris de prestacions econòmiques reglades, d'acord amb la implantació del Pla de Mesures d'Inserció Social a la Comunitat Valenciana, per mitjà de la contractació, per un període mínim de l'exercici pressupostari per al qual es concedix l'ajuda, de treballadors dels programes de garantia social, tallers d'inserció sociolaboral, o de programes d'integració socio laboral del pla de mesures d'inserció social.
  
c) Els programes que recórreguen a la contractació o als serveis professionals de majors de 16 anys la guarda i/o tutela dels quals estiga, o haja estat fins a la seua majoria d'edat, assumida per la Generalitat Valenciana.
  
d) Les Mancomunitats de Serveis Socials respecte dels municipis que les integren, quan la naturalesa i les característiques del programa permet que siga atés per la Mancomunitat i aquesta es comprometa a desplegar-lo tot atenent els municipis que la formen.
  
e) Els programes que, estant dins de les característiques d'aquesta ordre, s'estiguen realitzant per l'entitat des de l'inici de l'exercici, independentment que reba subvenció o no.
  
f) El major nivell d'execució i l'avaluació favorable del programa per al qual se sol·licita la subvenció en l'exercici 2001 i en exercicis anteriors.
  
g) El major pressupost que l'entitat dedica als programes i als serveis subvencionats per la Conselleria de Benestar Social, amb relació al pressupost general d'aquella, degudament acreditat.
  
h) El major pressupost que l'entitat dedica als programes i als serveis subvencionats per la Conselleria de Benestar Social, amb relació al cost total del programa subvencionat.
  
i) La col·laboració de l'entitat amb la Generalitat Valenciana en el camp de la promoció i inserció social, amb especial referència a l'acció social especialitzada orientada a la família, menor i adopció.
  
j) Les necessitats objectives del municipi, originades per la seua problemàtica social.
  
1.2. De manera específica tindrà caràcter prioritari, a més, el següent:
  
a) Per als programes de família i menor:
  
- Els que impulsen accions integrades d'atenció a la problemàtica familiar, tot configurant-se com a serveis integrats d'atenció a la família.
  
- Els que atenguen a famílies amb menors en situació de risc i/o desemparament.
  
b) Per als Programes de punts de trobada, aquells l'àmbit d'acció dels quals corresponga a una província.
  
c) Per als programes i serveis d'acolliment familiar de menors:
  
- En els programes de difusió, sensibilització, captació, formació i selecció de famílies per a la formalització d'acolliments simples i permanents en famílies, tindran prioritat aquells el disseny dels quals preveja totes aquestes fases i no sols la realització d'alguna o algunes activitats parcials o esporàdiques.
  
- En els programes de seguiment i suport dels acolliments familiars simples i permanents en família educadora tindran prioritat aquells que incloguen actuacions de seguiment i suport a la família del menor, sempre en coordinació amb el corresponent equip municipal de serveis socials.
  
d) Per als programes d'adopció:
  
- Els programes de formació per a les famílies sol·licitants d'adopció.
  
- Els programes de seguiment de les adopcions constituïdes.
  
2. No obstant això, no tindran caràcter prioritari els programes enumerats en el punt u d'aquest article, quan la seua realització ja estiga prou coberta per altres entitats, a un nivell local, provincial o comunitari.
  
3. Per a la valoració es tindran en compte tots els criteris en el seu conjunt.
  
Article 5. Exclusions
  
Queden expressament exclosos de les ajudes previstes en aquesta ordre els conceptes següents:
  
a) Els programes que no responguen específicament a les característiques expressades en algun dels capítols I a IX d'aquesta ordre.
  
b) Els programes que, per la seua naturalesa, siguen propis d'altres organismes, sense perjuí de la necessària col·laboració per al cas de matèries concurrents.
  
c) Els programes per als quals hi haja una altra ordre d'ajudes específica destinada a aquests, o bé que ja siguen subvencionats, en tot o en part i per a aquest objecte, per una altra Direcció General de la pròpia Conselleria de Benestar Social.
  
d) Els corresponents a altres exercicis econòmics.
  
e) Les quotes a associacions o federacions.
  
Capítol I
  
Programes i serveis especialitzats i integrals
  
de suport i atenció a famílies desfavorides
  
 i en situació de risc social
  
Article 6. Objecte
  
L'objecte d'aquests programes i serveis és la intervenció social individualitzada de caràcter integral, en nuclis familiars que es troben en situació de dificultat social o risc, existisquen o no menors en situació de risc i/o desemparament. Aquesta intervenció preveurà tant actuacions socioeducatives i assistencials, com d'inserció sociolaboral.
  
Els projectes hauran de tenir un caràcter integral, de forma que s'establisca un diagnòstic individual de cada nucli familiar objecte de la intervenció, així com una planificació d'actuacions encaminades a la superació de la situació que presente aquest. S'establirà un sistema d'indicadors que permeta la valoració continuada i final de la intervenció realitzada.
  
Les actuacions d'educació familiar es realitzaran preferentment per mitjà de visites domiciliàries a càrrec de professionals especialitzats en educació social.
  
La intervenció familiar tindrà un caràcter continuat a fi d'aconseguir els objectius proposats per a cada nucli familiar.
  
Article 7. Sol·licitants
  
Podran sol·licitar aquestes ajudes les corporacions locals, les mancomunitats constituïdes d'acord amb a la legislació de règim local i les entitats de dret públic amb personalitat jurídica pròpia que en depenen (sempre que hagen sigut creades per a intervenir en el camp de l'acció social i no tinguen caràcter industrial o mercantil).
  
Capítol II
  
Programes especialitzats de suport a famílies monoparentals
  
Article 8. Objecte
  
L'objecte d'aquests programes és la intervenció en famílies formades per un sol progenitor amb fills menors de 18 anys, que es troben en situació de dificultat social.
  
Els programes hauran de tenir un caràcter integral, de manera que establisca un diagnòstic individual de cada grup familiar objecte de la intervenció, així com una planificació d'actuacions encaminades a la superació de la situació que presente el nucli familiar. Així es preveuran, entre altres, actuacions en les àrees de salut; formació per a l'ocupació; seguiment escolar i d'habitatge. Així mateix s'establirà un sistema d'indicadors que permeta la valoració continuada i final de la intervenció social realitzada.
  
En la intervenció social que es realitze i en aquells casos que es considere necessari, es preveurà l'atenció psicològica individualitzada o grupal de les persones que encapçalen les unitats familiars per la situació d'estrés que pot impllicar assumir en solitari les responsabilitats familiars.
  
Es preveurà la potenciació de les xarxes d'autoajuda, enteses com el grup on s'acullen les famílies per a fer front a la problemàtica social comú i com a medi de superar les situacions d'aïllament que poden presentar aquests nuclis familiars.
  
Article 9. Sol·licitants
  
Podran sol·licitar aquestes ajudes les corporacions locals, les mancomunitats constituïdes d'acord amb la legislació de règim local i les entitats de dret públic amb personalitat jurídica pròpia que en depenen (sempre que hagen sigut creades per a intervenir en el camp de l'acció social i no tinguen caràcter industrial o mercantil).
  
Capítol III
  
Programes especialitzats de suport a famílies en el
  
si de les quals es produeix violència
  
Article 10. Objecte
  
L'objecte d'aquests programes és recolzar a aquelles famílies en què s'haja detectat problemes de violència el seu si, així com recolzar la intervenció de tipus preventiu dirigida a nuclis familiars determinats en situació de risc.
  
Els programes inclouran la creació o ampliació de serveis d'atenció i tractament.
  
Article 11. Sol·licitants
  
Podran sol·licitar aquestes ajudes les corporacions locals, les mancomunitats constituïdes d'acord amb la legislació de règim local, les entitats de dret públic amb personalitat jurídica pròpia que en depenen (sempre que hagen sigut creades per a intervindre en el camp de l'acció social i no tinguen caràcter industrial o mercantil), les entitats privades i les cooperatives, ambdues sense finalitat de lucre.
  
Capítol IV
  
Programes i serveis especialitzats d'orientació i
  
de mediació familiar
  
Article 12. Objecte
  
L'objecte d'aquests programes i serveis és atendre les problemàtiques relacionades amb els processos de conflictivitat familiar, situacions familiars amb menors en situació de risc i/o desemparament, situacions que impliquen un risc de trencament de la família, o situacions en què la parella haja decidit separar-se, en aquest cas es possibilita recórrer a la mediació familiar com a alternativa de negociació per a les seues responsabilitats parentals en interés dels menors.
  
El programa s'instrumentarà a través de la creació de serveis d'orientació i/o mediació familiar.
  
L'orientació psicosocial es referirà tant a les crisis conjugals com als conflictes intergeneracionals, a fi de previndre situacions de risc que desemboquen en una deterioració de la convivència familiar.
  
La mediació s'entendrà com la tècnica de resoldre conflictes, on les parts compten amb l'ajuda del mediador, com a persona imparcial que dissenya un procés perquè aquestes puguen dialogar i arribar a acords.
  
Article 13. Sol·licitants
  
Podran sol·licitar aquestes ajudes les corporacions locals, les mancomunitats constituïdes d'acord amb la legislació de règim local, les entitats de dret públic amb personalitat jurídica pròpia que en depenen (sempre que hagen sigut creades per a intervenir en el camp de l'acció social i no tinguen caràcter industrial o mercantil), les entitats privades i les cooperatives, ambdues sense finalitat de lucre.
  
Capítol V
  
Programes de punts de trobada
  
Article 14. Objecte
  
L'objecte d'aquests programes és aportar un lloc neutral de condicions adequades, que permeta l'execució dels règims de visites en les situacions de trencament del nucli familiar, que afavorisca, bàsicament, el dret fonamental del menor a mantenir la relació amb aquests dos progenitors o altres parents o persones pròximes autoritzats legalment, tot establint els vincles necessaris per al seu bon desenvolupament físic, afectiu i emocional i per a preparar als pares perquè, en un futur, puguen mantindre la relació amb els seus fills amb plena autonomia.
  
Article 15. Sol·licitants
  
Podran sol·licitar aquestes ajudes les entitats privades i les cooperatives, ambdues sense finalitat de lucre.
  
Capítol VI
  
Programes especialitzats d'atenció a la família
  
i als menors
  
Article 16. Objecte
  
L'objecte es diferenciarà segons corresponga a programes especialitzats d'atenció a la família o als menors.
  
1. Programes especialitzats d'atenció a la família:
  
L'objecte d'aquests programes és el desplegament de serveis d'atenció social especialitzada a la família en situació d'estrés, necessitat de suport temporal, o formació, tinga o no menors al seu càrrec.
  
2. Programes especialitzats d'atenció al menor:
  
L'objecte d'aquests programes és la realització, per entitats privades i cooperatives, ambdues sense finalitat de lucre, de programes específics de caràcter altament especialitzat, i d'actuacions integrals en l'àrea de protecció de menors, coordinades amb les entitats locals en el terme territorial de les quals es realitzen.
  
Article 17. Sol·licitants.
  
Podran sol·licitar aquestes ajudes, segons l'índole del programa sol·licitat, les següents entitats:
  
1. Programes especialitzats d'atenció a la família:
  
Les corporacions locals, les mancomunitats constituïdes d'acord amb la legislació de règim local, les entitats de dret públic amb personalitat jurídica pròpia que en depenens (sempre que hagen sigut creades per a intervenir en el camp de l'acció social i no tinguen caràcter industrial o mercantil), les entitats privades i les cooperatives, ambdues sense finalitat de lucre.
  
2. Programes especialitzats d'atenció al menor:
  
Les entitats privades i les cooperatives, ambdues sense finalitat de lucre.
  
Capítol VII
  
Programes i serveis d'acolliment familiar de menors
  
Article 18. Objecte
  
L'objecte de la convocatòria d'aquest capítol és:
  
a) El desenplegament per entitats locals del programa de seguiment i de suport dels acolliments familiars simples i permanents de menors en família extensa.
  
b) El desplegament per entitats locals i privades del programa de difusió, sensibilització, captació, formació i selecció de famílies per a la formalització d'acolliments familiars simples i permanents en famílies educadores.
  
c) El desplegament per entitats locals i privades del programa de seguiment i suport dels acolliments familiars simples i permanents de menors en família educadora.
  
d) El desplegament per entitats locals i privades del programa d'acolliment especialitzat d'urgència-diagnòstic.
  
Article 19. Sol·licitants
  
Podran sol·licitar aquestes ajudes les corporacions locals, les mancomunitats constituïdes d'acord amb a la legislació de règim local, les entitats de dret públic amb personalitat jurídica pròpia que en depenen (sempre que hagen sigut creades per a intervenir en el camp de l'acció social i no tinguen caràcter industrial o mercantil), les entitats privades i les cooperatives, ambdues sense finalitat de lucre.
  
Capítol VIII
  
Programes i serveis per a la promoció de l'adopció
  
Article 20. Objecte
  
L'objecte d'aquestes ajudes és la promoció dels programes desplegats per les entitats de mediació d'adopció internacional, a fi d'abaratir els costos de tramitació suportats per les famílies sol·licitants d'adopció internacional de la Comunitat Valenciana.
  
Article 21. Sol·licitants
  
Podran sol·licitar aquestes ajudes les entitats de mediació d'adopció internacional que estiguen degudament acreditades a la Comunitat Valenciana, d'acord amb a la normativa autonòmica, estatal i internacional vigent.
  
Capítol IX
  
Programes i serveis d'atenció a menors i joves amb mesures judicials al medi obert
  
Article 22. Objecte
  
L'objecte de la convocatòria d'aquest capítol és el desplegament i l'execució dels programes d'intervenció i reinserció social amb menors i joves subjectes a mesura judicial de medi obert, en aplicació de la Llei Orgànica 5/2000, de 12 de gener, reguladora de la responsabilitat penal dels menors.
  
Article 23. Sol·licitants
  
Podran sol·licitar aquestes ajudes les corporacions locals, les mancomunitats constituïdes d'acord amb la legislació de règim local, les entitats de dret públic amb personalitat jurídica pròpia que en depenen (sempre que hagen sigut creades per a intervenir en el camp de l'acció social i no tinguen caràcter industrial o mercantil), les entitats privades i les cooperatives, ambdues sense finalitat de lucre.
  
Capítol X
  
Import d'aquestes ajudes
  
Article 24. Criteris generals
  
El tipus de despesa i la quantia que s'assignarà a cada programa o servei previst en aquesta ordre, tindrà en compte els factors següents:
  
1. Referits a despeses de personal, s'observaran com a criteris per a identificar la despesa la seua quantificació:
  
a) La retribució salarial del personal que ha de desplegar el programa o servei, i que estiga en situació regular de contractació, incloses les despeses de seguretat social, en els seus diferents règims i qualsevol altre concepte que s'incloga en la nòmina per l'entitat. Amb aquesta finalitat s'establix en annex I, els imports salarials màxims que poden subvencionar-se.
  
En cap cas procedirà la subvenció per un import major que aquell que l'entitat paga al treballador.
  
La subvenció que s'atorgue per aquest concepte, no dependrà de la titulació de qui ocupa el lloc, sinó de la que es considerara necessària per a ocupar aquest.
  
b) El plus de coordinació, entenent com el que pot aplicar-se per als treballadors responsables dels programes, independentment de la seua titulació. Aquest plus només s'aplicarà quan la dificultat d'aplicació del programa així ho justifique.
  
2. Referit a despeses de manteniment, s'observaran com a criteris per a identificar la despesa i la seua quantificació:
  
a) Podran subvencionar-se aquelles despeses que siguen necessàriess per a la realització del programa respecte del qual se sol·licita la subvenció, com a despeses de local, telèfon, desplaçaments i altres, tot excloent les despeses pròpies del personal.
  
b) El personal voluntari que presta els seus serveis per a l'entitat, podrà ser rescabalat de la despesa efectuada. En aquest supòsit hauran de presentar-se per les entitats privades i les cooperatives, per a la justificació de les ajudes concedides, els rebuts acreditatius de la despesa, en què es farà constar el nom i els cognoms del voluntari, DNI, la seua firma i nom del centre o entitat.
  
c) La prestació continuada de serveis per un professional, encara quan aquesta no cobrisca tot el període subvencionat. En aquest cas, i a efectes de la seua justificació, les entitats privades i cooperatives hauran d'aportar la factura del professional (direcció, categoria professional, etc.), la qual haurà de reunir els requisits que exigeix la legislació vigent en la matèria.
  
d) Els serveis de contractació a empreses externes, distintes de l'entitat subvencionada (cuina, neteja, bugaderia i altres), així com els treballs realitzats per tercers, encara quan es realitzen en el local de l'entitat objecte de la subvenció.
  
3. Altres despeses que puguen incrementar la subvenció:
  
a) Assegurances.
  
b) Tributs. S'exclou d'aquest concepte les sancions a què tinga lloc per incompliments fiscals i les quantitats corresponents a l'impost del valor afegit, cas d'estar exempt del pagament d'aquest.
  
c) Les despeses en concepte de desplaçaments de l'equip que desplegue el programa, que només s'observaran per a aquelles entitats públiques i privades de l'àmbit territorial d'actuació de les quals siga superior al municipal.
  
4. Imports màxims:
  
Només se subvencionaran les despeses realment previstes i adequades al programa. En la proposta tècnica de la Direcció Territorial podrà determinar-se, si és procedent, quines despeses de les quals se sol·licita subvenció no són adequades a la finalitat d'aquesta.
  
En cas que se sol·licite la subvenció de programes que incloguen despeses per conceptes que no es dediquen de manera exclusiva a l'activitat per a la qual se sol·licita l'ajuda, l'entitat indicarà, en la sol·licitud, quin percentatge dedica al programa per al qual sol·licita la subvenció. Aquest percentatge podrà ser utilitzat en la justificació que s'efectuarà respecte de la subvenció concedida, si és procedent.
  
5. Agrupació de conceptes:
  
Excepcionalment, sempre que estiga justificat per les característiques del programa i hi haja proposta en aquest sentit de la comissió de valoració, l'òrgan competent per a resoldre podrà concedir la subvenció tot unificant els conceptes de personal i de manteniment.
  
Article 25. Criteris específics per als programes d'acolliment familiar de menors
  
Respecte dels programes i dels serveis d'acolliment familiar de menors, sol·licitats per entitats locals, se subvencionarà, en concepte de personal, com a màxim, el 65% de les retribucions salarials que en l'annex I s'establix, tot estant la corporació local obligada a atendre la resta fins a completar el 100%.
  
Article 26. Criteris específics per als programes d'atenció a menors i joves amb mesures judicials al medi obert
  
a) Respecte dels programes i dels serveis d'atenció a menors i joves amb mesures judicials al medi obert, sol·licitats per entitats locals, se subvencionarà, en concepte de personal, com a màxim, el 65% de les retribucions salarials que en l'annex I s'estableix, tot estant la corporació local obligada a atendre la resta fins a completar el 100%.
  
b) La ratio de personal per a aquests programes serà d'un titulat mitjà o un diplomat, per cada quinze menors que atenga l'equip que execute la mesura.
  
Article 27. Criteris específics per als programes i serveis per a la promoció de l'adopció
  
Seran criteris prioritaris per a determinar l'import de l'ajuda:
  
a) Número d'expedients de la Comunitat Valenciana, que han sigut donats d'alta per l'entitat en l'exercici anterior.
  
b) Número d'informes de seguiment de les adopcions constituïdes, realitzats per l'entitat en l'exercici anterior.
  
c) L'avaluació favorable de les memòries econòmiques i d'activitats, realitzada per la Comissió de Valoració de les Ajudes.
  
Títol II
  
Procediment
  
Capítol I
  
Iniciació del procediment
  
Article 28. Iniciació
  
El procediment s'ajustarà al que estableix aquesta ordre i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Article 29. Sol·licitud
  
Les sol·licituds d'ajuda d'aquesta convocatòria es presentaran en triple versió en el model que s'acompanya com a annex I o III, segons escaiga i que portaran adjuntes la ?fitxa de manteniment de tercers?.
  
2. Les sol·licituds s'agruparan de la manera següent:
  
a) Les corresponents als programes determinats en l'article 1 d'aquesta ordre com a capítol I, II, III, IV, VI (en allò referit a programes especialitzats d'atenció a la família) i VIII, s'agruparan en una única sol·licitud, diferenciant en aquesta els diferents programes sol·licitats.
  
b) Les corresponents als programes determinats en l'article 1 d'aquesta ordre com a capítol V, VI (en allò que referit a programes especialitzats d'atenció al menor), i IX, es presentaren en sol·licituds diferenciades, de manera que a cada programa li corresponga una única sol·licitud.
  
c) Les corresponents a programes determinats en l'article 1 d'aquesta ordre com a capítol VII, si una entitat sol·licita subvenció per a més d'un dels objectes recollits en els apartats a), b), c) i d), de l'article 18, ho farà en una única sol·licitud, desglossant les despeses i les quanties sol·licitades relatives a cada programa.
  
En cas que no es presente la sol·licitud d'aquesta manera es requerirà a l'entitat perquè esmene aquesta deficiència, d'acord amb el que disposa l'article 33: esmena i millora de la sol·licitud.
  
3. Els models de sol·licitud es trobaran a disposició dels sol·licitants en les direccions territorials de la Conselleria de Benestar Social, en les Oficines PROP i en les pàgines WEB de la Generalitat Valenciana.
  
Article 30. Documentació.
  
La documentació que cal presentar per a sol·licitar aquestes ajudes, serà la següent:
  
1) Memòria de l'exercici anterior referent al desplegament dels programes per a la gestió dels quals se sol·licita subvenció i s'hagueren desenvolupat en l'exercici anterior, amb una relació descriptiva, si és procedent, dels expedients tramitats en l'exercici anterior, així com informes de seguiment. Cas que l'entitat considerara que és necessari presentar un desplegament més extens, podrà presentar-se en document a banda, tot emplenant, no obstant això, l'apartat de la sol·licitud a què fa referència aquest punt.
  
2) Metodologia d'actuació inclosa en la sol·licitud, referida als programes dels quals es demana subvenció, per a l'exercici sol·licitat, sistema d'avaluació previst i recursos disponibles. Cas que l'entitat considerara que és necessari presentar un desplegament més extens, podrà presentar-se en document a banda, tot complimentant no obstant això, l'apartat de la sol·licitud a què fa referència aquest punt.
  
3) Plantilla del personal encarregat dels programes, titulació, modalitat contractual i temps de dedicació. S'indicarà, si és procedent, els programes, serveis o centres distints, en els que també treballe el personal per al qual se sol·licita subvenció.
  
4) Per a les entitats privades i cooperatives, informe emés per l'entitat local, o per la Direcció Territorial de Benestar Social, segons l'àmbit d'actuació del programa, on s'indique si el programa sol·licitat està ja desplegant-se en l'àmbit territorial del municipi per la pròpia entitat local o per altres entitats, o es realitza, totalment o parcialment, en l'àmbit territorial de la província.
  
5) Còpia del CIF de l'entitat.
  
6) Serà obligatori acompanyar a la sol·licitud la fitxa de manteniment de tercers, segons model d'aquesta ordre, degudament emplenada amb les dades bancàries de l'entitat sol·licitant, per a poder efectuar el pagament de la subvenció concedida.
  
Tots els documents presentats seran originals, o còpies legalitzades per notari, confrontades o compulsades.
  
Article 31. Lloc de presentació
  
Les sol·licituds d'ajuda es presentaran, juntament amb la documentació requerida, en el Registre de la Direcció Territorial de la Conselleria de Benestar Social de la província on es desplegue el programa per al qual se sol·licita la subvenció; o bé on tinga la seua seu l'entitat, per a aquells programes l'àmbit d'actuació dels quals incloga més d'una província. Tot això sense perjuí de poder presentar-la en els altres llocs previstos en l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Article 32. Terminis de presentació.
  
El termini per a presentar aquestes ajudes serà d'un mes comptador partir de l'endemà de la publicació d'aquesta ordre en el Diari Oficial de la Generalitat Valenciana.
  
Article 33. Esmena i millora de la sol·licitud.
  
Quan la sol·licitud no reunisca els requisits exigits o no s'acompanye la documentació que d'acord amb aquesta ordre resulte exigible, es notificarà a l'entitat interessada la causa que impedeix la continuació del procediment i se li requerirà perquè en el termini de 10 dies esmene la falta o acompanye els documents preceptius, amb indicació que si així no ho fera, se li tindrà per desistit de la seua petició, prèvia resolució d'arxiu, que haurà de ser dictada en els termes previstos en l'article 42 de la Llei 30/1992, de 26 de novembre, modificada per la Llei 4/1999, de 13 de gener, tot això d'acord amb el que preveu l'article 71 de l'esmentada norma.
  
Aquesta resolució serà dictada per delegació pel director o la directora territorial de la Conselleria de Benestar Social. En adoptar-se per delegació indicarà expressament aquesta circumstància i es considerarà dictada per l'òrgan que delega, tot esgotant la via administrativa. En la seua contra es podrà interposar directament recurs davant l'ordre jurisdiccional contenciós administratiu en la forma i condicions que determine la llei reguladora d'aquesta jurisdicció.
  
No obstant això, abans es podrà interposar potestativament, i segons escaiga, rercurs de reposició d'acord amb l'article 116 de la Llei 30/192, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener o el requeriment previst en l'article 44 de la Llei 29/1998, de 13 de juliol, reguladora de la jurisdicció contenciosa administrativa.
  
Capítol II
  
Ordenació i instrucció del procediment
  
Article 34. Tramitació.
  
Una vegada rebudes les sol·licituds, la Secció corresponent segons el tipus de programa sol·licitat, Secció de Família i Adopcions o Secció del Menor, de les direccions territorials de Benestar Social, les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
  
En aquesta fase, a la vista de la documentació que hi ha en aquest i de les obligacions que s'adquirisquen per la concessió de l'ajuda, es podran demanar els informes dels organismes i de les entitats que s'estimen oportuns i efectuar les comprovacions necessàries sobre l'exactitud de tot això.
  
Article 35. Estudi
  
Complet l'expedient, es procedirà per la corresponent Secció a elaborar les plantilles tècniques d'estudi que seran firmades pel director o la directora Territorial, segons model que s'elabore per instrucció interna de la Direcció General de la Família, Menor i Adopcions, i que es trametran juntament amb l'expedient a aquesta Direcció General.
  
Capítol III
  
Finalització del procediment
  
Article 36. Proposta
  
Una vegada rebut l'expedient en la Direcció General de la Família, Menor i Adopcions juntament amb la plantilla tècnica, es valorarà per una Comissió de Valoració que es constituirà a l'efecte i que elevarà proposta de resolució al director general de la Família, Menor i Adopcions.
  
Article 37. Comissió de valoració
  
1. La Comissió de valoració estarà formada per la cap d'Àrea de la Direcció General de la Família, Menor i Adopcions, que actuarà com a presidenta, i els caps de servei de la Direcció General, un dels quals actuarà com a secretari.
  
2. Aquesta Comissió elaborarà les propostes de concessió o denegació de les ajudes que seran elevades al director general perquè resolga com considere convenient.
  
3. A l'esmentada Comissió de valoració podran convocar-se els tècnics de les direccions territorials i/o de la Direcció General que s'estimen oportuns.
  
Article 38. Resolució
  
1. D'acord amb el que disposa la Resolució de 30 de gener del 2001, del conseller de Benestar Social, sobre delegació de l'exercici de competències en determinats òrgans de la Conselleria (DOGV núm. 3.936, de 9/02/01), modificada per Resolució de 16 de febrer del 2001 (DOGV núm. 3.944, de 21/2/01), la resolució de les sol·licituds d'ajudes sol·licitades a l'empara del que preveu aquesta ordre, està delegada en el director general de la Família, Menor i Adopcions.
  
2. El termini màxim per a tramitar, resoldre i notificar les sol·licituds sobre les ajudes recollides en aquesta ordre serà de dos mesos comptadors a partir de la data en què s'hagueren fet públics els crèdits per al finançament de les ajudes. No obstant això, si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar aquestes ajudes, aquestes sol·licituds exclusivament podran ser valorades, resoltes i notificades en el termini d'un mes comptador a partir de la data de publicació en el DOGV de la resolució del conseller de Benestar Social que done publicitat a aquest increment.
  
3. En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades, a l'efecte previst per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
  
4. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desplegar les entitats beneficiàries.
  
5. Podrà ser motiu de denegació de les ajudes previstes en aquesta ordre no reintegrar les quantitats indegudament percebudes corresponents a exercicis anteriors. En tot cas, perquè corresponga la denegació serà necessari que, prèviament aquesta circumstància haja sigut constatada i declarada per l'administració per mitjà de resolució expressa motivada, dictada en un procediment amb audiència i notificació a l'interessat.
  
Article 39. Recursos
  
Les resolucions dictades pel director general de la Família, Menor i Adopcions, en adoptar-se per delegació indicaran expressament aquesta circumstància i es consideraran dictades per l'òrgan que delegue, tot esgotant la via administrativa.
  
Contra aquestes es podrà interposar directament recurs davant de l'ordre jurisdiccional contenciós administratiu en la forma, termini i condicions que determina la llei reguladora d'aquesta jurisdicció.
  
No obstant això prèviament es podrà interposar, potestativament, i segons corresponga, recurs de reposició d'acord amb l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Títol III
  
Del pagament i de la justificació de les subvencions
  
Article 40. Obligacions
  
1. Les entitats subvencionades hauran de complir les obligacions següents:
  
a) La submissió a les actuacions de control financer que correspon a la Intervenció General en relació amb la subvenció i ajudes concedides.
  
b) Comunicar fefaentment, a l'òrgan que concedix la subvenció, la concessió de tota ajuda, amb la mateixa finalitat, per part d'altres organismes públics o privats. L'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
c) No alterar la finalitat de les subvencions i complir les obligacions que estableix la legislació vigent per als perceptors de fons públics.
  
d) No minorar ni anul·lar la consignació que hagueren previst inicialment en el seu pressupost, per a aquesta finalitat.
  
e) Facilitar la inspecció, el control i el seguiment de la Conselleria de Benestar Social i en particular de la Direcció General de la Família, Menor i Adopcions o de les seues unitats administratives dependents, a fi de conéixer qualsevol aspecte de l'activitat objecte de la subvenció, especialment, i a requeriment d'aquests, tota la informació econòmica, fiscal, laboral, tècnica i de qualsevol tipus, que els siga sol·licitada i tinga per objecte justificar el compliment dels requisits i les condicions necessaris per a la concessió de la subvenció, la realització de les activitats o adopció del comportament que justifica el lliurament d'aquesta o bé la correcta aplicació de la suma lliurada a la finalitat prevista, sense perjuí de la confidencialitat exigible.
  
f) Col·laborar amb la Generalitat Valenciana, en l'àmbit del programa subvencionat, en polítiques integrals, amb la finalitat d'afavorir la coordinació i la integració d'aquests en el camp de la Família, Menor o l'Adopció.
  
g) Atendre els pagaments de les obligacions que es contrauen.
  
h) Formalitzar adequadament els documents de seguiment tècnic i financer prevists en aquesta ordre, o en la resolució que done publicitat a la forma de pagament, justificació i disponibilitats pressupostàries per a la subvenció de les distintes ajudes prevsites en aquesta ordre.
  
i) Justificar les ajudes concedides en el termini màxim establit en aquesta ordre o les normes que siguen d'aplicació.
  
j) Presentar en la Direcció Territorial de Benestar Social corresponent, abans del 31 de gener del 2003, una memòria de desplegament dels programes subvencionats.
  
k) En el supòsit de programes que estiguen cofinançats amb fons finalistes, emplenar, quan així siga sol·licitat, els models que el Ministeri de Treball i Assumptes Socials exigeix com a requisit per a la tramitació del conveni a què hi haja lloc. Per a verificar que els programes s'adeqüen a allò que s'ha sol·licitat per l'esmentat Ministeri, l'emplenament dels d'aquests models podrà ser sol·licitada abans de la concessió de l'ajuda, tot podent ser motiu de denegació d'aquesta no trametre'ls a la Direcció General de la Família, Menor i Adopcions.
  
l) No transferir l'import ni usar la subvenció concedida en activitats que tinguen lloc en altres autonomies, ni sufragar despeses de personal ni de manteniment dels representants en un altre o altres països estrangers.
  
m) A més de les obligacions establides en els apartats anteriors, les entitats de mediació d'adopció internacional hauran de complir les següents:
  
m.1. Amb la finalitat que la subvenció concedida es destine, en la quantia adequada, a disminuir els costos de tramitació que han de sufragar les famílies sol·licitants d'adopció, no ampliar els serveis ja existents ni contractar personal addicional a aquell que ja té l'entitat a càrrec de la subvenció concedida, si no és per raons justificades i amb la prèvia autorització escrita de la Conselleria de Benestar Social, a través de la Direcció General de la Família, Menor i Adopcions.
  
m.2. Acreditar fefaentment que l'import íntegre de la subvenció concedida ha sigut destinat a abaratir els costos de tramitació suportats per les famílies sol·licitants d'adopció de la Comunitat Valenciana per mitjà de la presentació, juntament amb la memòria a què fa referència l'apartat j) d'aquest article, d'un llistat dels expedients d'adopció a què s'haja aplicat l'ajuda rebuda, amb indicació de la quantitat que a cadascun li haguera correspost.
  
m.3. Informar les famílies sol·licitants d'adopció que el cost de tramitació del seu expedient ha sigut rebaixat a causa de l'ajuda rebuda de la Conselleria de Benestar Social.
  
2. L'incompliment d'alguna d'aquestes obligacions podrà donar lloc al desistiment sense efecte o minoració de la resolució de concessió de l'ajuda i, si és procedent, a l'exigència de l'interés de demora des del moment del pagament de la subvenció.
  
Article 41. Sistema de pagaments de les ajudes i subvencions.
  
1. Per al règim de lliuraments de transferències corrents per al pagament de les ajudes i subvencions previstes en aquesta ordre, llevat que la legislació de la Generalitat Valenciana permeta un règim excepcional de lliuraments, s'aplicarà el règim general previst en l'article 47 bis del text refós de la Llei d'Hisenda Pública, pels percentatges màxims disposats en aquesta.
  
2. No obstant l'anterior, la Resolució per la qual es publiquen les quanties màximes de les ajudes regulades en aquesta ordre, especificarà el règim definitiu de lliurament, el qual serà recollit en les resolucions de concessió d'ajudes.
  
Article 42. Garanties
  
1. Llevat dels supòsits exceptuats en l'article 47 bis del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, o en altres normes d'aplicació, per a la realització de bestretes de pagament serà necessari que el beneficiari de la subvenció presente prèviament garanties.
  
2. En cas que siga necessària la presentació de garanties, el beneficiari de la subvenció estarà obligat a presentar-les per mitjà de l'aportació d'un aval bancari solidari amb renúncia expressa al benefici d'excussió, garantia real immobiliària o pòlissa d'assegurament subscrita amb qualsevol entitat oficialment reconeguda, per l'import de la quantitat anticipada. En el cas de bestretes, l'aval es formalitzarà amb antelació a la primera bestreta i per l'import que corresponga, i no serà necessària cap garantia ulterior. La presentació de les garanties descrites serà condició indispensable per a poder efectuar el pagament anticipat.
  
Qualsevol que siga la forma elegida per a formalitzar la garantia, aquesta haurà de depositar-se en els serveis territorials de la Conselleria d'Economia, Hisenda i Ocupació de la província corresponent, els quals lliuraran al beneficiari la carta de pagament acreditativa del depòsit, que haurà de ser presentada per aquest en la Direcció Territorial de Benestar Social on es realitze el programa, o en la Direcció General de la Família, Menor i Adopcions, en el cas de programes l'àmbit d'actuació del qual siga major d'una província, com a requisit previ i inexcusable per al pagament.
  
Article 43. Sistema de justificació de les ajudes i subvencions
  
És voluntat de la Conselleria recolzar l'establiment de programes per part de les corporacions locals, entenent que el programa es desplega per ser d'interés de la pròpia corporació local, i no pel simple fet de ser subvencionat. Per aquest motiu la justificació del cost haurà de referir-se a la totalitat d'allò expressat per a l'esmentat programa en la sol·licitud de l'ajuda, i no exclusivament a la quantitat subvencionada. No obstant això, la resta d'entitats, com que no tenen capacitat de finançament propi hauran de justificar referit a la quantitat subvencionada, que s'entén és el cost total del programa que es realitza.
  
1. El sistema de justificació de les ajudes i subvencions es realitzarà segons el procediment establit en aquest article:
  
a) En el cas d'ajudes concedides a entitats locals i de dret públic dependents d'aquestes, la justificació de la despesa consistirà en la presentació davant de la Direcció Territorial corresponent, d'un certificat d'obligació contreta o reconeguda, o de pagament ordenat, segons model annex IV, recollit en aquesta ordre.
  
Les despeses que s'han de justificar seran, com a mínim, igual al cost total estimat del programa de l'exercici de 2002, que l'entitat haurà determinat en la sol·licitud de l'ajuda i que, en tot cas, es determinarà en la resolució de concessió. Aquesta justificació es correspondrà sempre amb els continguts dels programes subvencionats, no sent admissibles despeses d'actuacions que no estiguen específicament previstes en la descripció d'aquests. La justificació per un import menor a aquest cost farà que es minore proporcionalment l'ajuda concedida.
  
b) En el cas d'ajudes concedides a entitats privades i cooperatives, la justificació de la despesa consistirà en la presentació davant de la Direcció Territorial corresponent, de la següent documentació acreditativa de la despesa efectuada:
  
b.1. Documents acreditatius de la despesa corresponent a la nòmina dels treballadors i pagament a la Seguretat Social, així com qualsevol altre que en aquesta ordre estiguera previst dins del concepte de personal.
  
b.2. Documents i factures de la quantia de la despesa efectuada per aquells conceptes no derivats de les despeses de personal, segons model annex V.
  
Les despeses que s'han de justificar en aquestes subvencions a entitats privades seran igual a la quantia de la subvenció atorgada.
  
2. Les factures acreditatives de la despesa realitzada hauran de reunir els requisits recollits en el Reial Decret 2402/1985, de 18 de desembre, pel qual es regula el deure d'expedició i de lliurament de factures per empresaris i professionals.
  
3. En les justificacions parcials presentades respecte de l'ajuda concedida es podran unir, tot acumulant-se, les quanties corresponents a personal i a manteniment, tenint-se en compte com a referència de quantitat a justificar la quantitat total concedida; ajustant-se en l'última justificació que es presenta la quantia concedida per conceptes i a justificar total, segons el que disposa la resolució de concessió.
  
4. La Direcció General de la Família, Menor i Adopcions i la Direcció Territorial de Benestar Social corresponent, podran requerir dels beneficiaris de la subvenció, tots aquells documents, factures, manaments de pagament, etc., siguen necessaris per a justificar la quantia de la despesa efectuada de l'ajuda concedida.
  
5. Els terminis i el sistema de justificació estaran en funció de la forma de pagament que s'establisca per als diferents tipus de subvencions. No obstant això, la subvenció concedida que incloga el període comprés entre l'1 de gener i el 30 de setembre haurà d'haver justificat, com a màxim a 31 d'octubre del 2002, no podent presentar-se justificacions de despesa efectuada en l'exercici de l'any 2002, amb posterioritat al 31 de gener de l'any 2003.
  
6. En el supòsit previst en l'article 24.5, es podrà justificar la quantia concedida tant en concepte de personal com de manteniment, fins a l'import total màxim a justificar.
  
7. Excepcionalment, la Direcció General de la Família, Menor i Adopcions, podrà admetre la documentació presentada fora del termini establit en aquesta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
Article 44. Desistiment sense efectes i minoració de les ajudes econòmiques
  
1. Podran dictar-se resolucions de desistiment sense efectes o minoració de les ajudes concedides, i si és procedent, reintegrament de les quantitats indegudament percebudes, en els següents supòsits:
  
a) De conformitat amb el que disposa l'article 47.8, del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió. En el cas que la quantitat total percebuda per l'entitat siga superior al cost de l'activitat subvencionada, podrà sol·licitar-se el reintegrament de la quantia abonada que supere aquest cost.
  
b) Es podrà dictar una resolució de desistiment sense efecte o minoració i, en tot cas, de reintegrament de les quantitats rebudes en els supòsits de l'article 47 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana.
  
c) D'aquesta manera, podrà dictar-se una resolució de minoració o desistiment sense efecte de l'ajuda a una entitat quan no s'emplenen els models i/o la remissió de dades que sol·licita el Ministeri de Treball i Assumptes Socials, quan es tracte de programes cofinançats amb fons finalistes, done lloc a la impossibilitat de tramitar el conveni corresponent entre la Generalitat Valenciana i l'esmentat Ministeri. Aqeusta resolució podrà efectuar-se encara quan s'haja justificat la despesa objecte de l'ajuda i efectuat el programa subvencionat.
  
2. Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.
  
3. En els casos de nul·litat, anul·labilitat i rectificació d'errors dels actes administratius que van servir de base a la concessió d'aquestes ajudes valdrà el que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
4. Per al desistiment sense efectes o minoració de les ajudes econòmiques es garantirà, en tot cas, per la direcció territorial de Benestar Social, el dret de l'interessat al tràmit d'audiència.
  
5. El termini per a resoldre serà de sis mesos comptadors a partir que s'inicie l'expedient.
  
Disposicions Addicionals
  
Primera
  
L'eficàcia d'aquesta convocatòria queda condicionada a l'existència, en els pressupostos de l'exercici econòmic de l'any 2002, de crèdit adequat i suficient per a atendre les ajudes previstes en ella. Amb aquesta finalitat, la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2002, publicarà per mitjà de Resolució, les modificacions, si és procedent, respecte a la forma de pagament i de justificació, així com les dotacions pressupostàries màximes per a les ajudes convocades i les línies de subvenció destinades a finançar-les. No obstant això, no es dictarà cap Resolució sobre les sol·licituds d'ajuda a l'empara d'aquesta, mentre no hi haja crèdit adequat i suficient en l'exercici de l'any 2002.
  
Aquests crèdits tenen caràcter limitador i no podran concedir-se subvencions una vegada que s'hagen esgotat, tot publicant-se aquesta circumstància en el DOGV.
  
Els aspectes regulats en aquesta ordre s'aplicaran sense perjuí de totes les normes que regisquen el règim jurídic pressupostari de l'administració de la Generalitat Valenciana. Si la corresponent Llei de Pressupostos o la normativa aplicable establiren condicions distintes s'aplicaran les que corresponguen.
  
Segona
  
Les ajudes podran articular-se com a convenis de col·laboració dins dels límits que establisca la legislació que els regula. Aquests convenis, independentment de la data de la seua subscripció, podran tindre efecte per a tot l'exercici 2002, igual que la resta de les subvencions concedides basant-se en aquesta ordre.
  
Tercera
  
Excepcionalment, per raons de necessitat o d'interés públic, la Comissió de valoració podrà realitzar propostes que excedisquen dels criteris i taules econòmiques establides, quan concórreguen circumstàncies extraordinàries, degudament acreditades en l'expedient.
  
Quarta
  
La Conselleria de Benestar Social no assumirà obligacions que es deriven de la relació laboral del personal dels programes o serveis subvencionats, sinó que seran els titulars d'aquests qui respondran amb caràcter exclusiu.
  
Cinquena
  
La concessió d'una subvenció a l'empara d'aquesta ordre, no implicarà cap obligació per part d'aquesta Conselleria, per a pròxims exercicis.
  
Sisena
  
A aquesta ordre s'acompanyen els annexos següents:
  
Annex I: taules salarials de personal.
  
Annex II: model de sol·licitud d'ajudes per a programes de família i menor.
  
Annex III: model de sol·licitud d'ajuda per a promoció de l'adopció.
  
Annex IV: model certificat de justificació d'obligació contreta - execució del pagament d'entitats locals.
  
Annex V: model de justificació d'entitats privades.
  
Setena
  
En el cas que es procedisca a l'obertura d'un expedient contradictori per a la desacreditació d'una entitat de mediació d'adopció internacional i fins que aquest es resolga, es podran suspendre els lliuraments de pagament de la subvenció que es trobaren pendents. Si finalment l'entitat fora desacreditada es podrà deixar sense efecte, total o parcialment, la subvenció, així com exigir el reintegrament de les quantitats indegudament percebudes, a partir d'aquesta data.
  
El que disposa aquesta disposició addicional no serà d'aplicació quan la desacreditació per a un determinat estat estranger siga per causes objectives no imputables a l'entitat i aquesta seguira acreditada per a prestar els seus serveiss en un altre o altres estats.
  
Disposicions Finals
  
Primera
  
Quan, per part de les entitats sol·licitants, es faça publicitat a través de qualsevol mitjà de comunicació dels programes subvencionats, totalment o parcialment, per mitjà de les ajudes a què es referix aquesta ordre, serà obligatori fer constar explícitament que es tracta d'un programa «Subvencionat per la Generalitat Valenciana Conselleria de Benestar Social». D'igual manera, s'informarà d'aquesta circumstància als usuaris dels programes.
  
Segona
  
S'autoritza la Secretaria General i la Direcció General de la Família, Menor i Adopcions a elaborar les instruccions de desplegament d'aquesta ordre.
  
Tercera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Quarta
  
Contra les bases d'aquesta convocatòria, es podrà interposar de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament recurs de reposició davant del mateix òrgan que l'ha dictat, en el termini d'un mes a comptar des de l'endemà de la seua publicació, o bé pot interposar-se directament recurs contenciós administratiu davant de la Sala Contenciósa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre recurs que consideren convenient.
  
València, 26 de novembre de 2001
  
El conseller de Benestar Social
  
Rafael Blasco Castany